Dorte Bennedsen (S), 1999-04-29:
Da mit partis ordfører, fru Else Marie Mortensen, ikke kan være til stede, har jeg lovet at holde hendes tale. Det virker, som om SF med dette beslutningsforslag forsøger at forcere en udvikling eller presse nogle beslutninger igennem, som måske og måske ikke bliver den logiske konsekvens af justitsministerens henvendelse til Statsadvokaten.
Det ved vi ikke noget om endnu.
Dermed ikke sagt at alt er godt, men vi er faktisk godt på vej.
Vi har påbegyndt en oprustning af det sociale og sundhedsmæssige område, herunder bl.a. etableret PRO-Centret, så vi kan begynde en egentlig forebyggende indsats, og i denne sammenhæng mener jeg, at de ændringer, vi har foretaget i straffeloven, flytter vægten fra det strafferetlige område til det social- og sundhedspolitiske område.
Det ser også ud til, at vores intentioner om at initiere undersøgelser og forskning på området er ved at bære frugt.
I Socialdemokratiet har vi allerede i vores oprindelige idépapir udtrykt, at det efter vores opfattelse er en kendsgerning, at menneskehandel er et stigende problem i hele Europa, og at der, som vi ser det, ikke er tvivl om, at der er tale om en organiseret international kriminel aktivitet. I forlængelse af det har vi også sagt, at de problemer er vi som nationalt parlament forpligtet til at forholde os til, hvis vi skal have en chance for at dæmme op for udviklingen, efterforske sagerne, pågribe bagmændene og hjælpe ofrene, og at det er bydende nødvendigt, at der samarbejdes internationalt.
Ingen lande kan gøre tilstrækkeligt på dette området alene.
Vi er godt tilfredse med, at Europol har fået udvidet kommissoriet for arbejdsopgaver til også at omfatte menneskehandel. I forlængelse af Ligestillingsrådets udmærkede høring om menneskehandel og det forslag, der blev vedtaget her i salen i forbindelse med forespørgselsdebatten nr. F 20 for ikke så længe siden, har justitsministeren forespurgt hos Statsadvokaten, om det skønnes, at der er behov for yderligere initiativer til at efterforske og retsforfølge bagmændene.
Vi er mange, der afventer Statsadvokatens svar.
med forespørgsel nr. F 20, at Folketinget finder, at det i det fortsatte arbejde er væsentligt yderligere at intensivere myndighedernes indsats i bekæmpelse af de bagmænd, som fremmer prostitution ved at presse eller lokke andre ind i erhvervet, eller som udnytter de prostituerede, og at styrke og intensivere det internationale arbejde med bekæmpelse af den organiserede bagmandskriminalitet på området.
Der er altså en ikke bare erklæret, men også vedtaget positiv vilje til at foretage mulige skridt til bekæmpelse af bagmandsvirksomheden.
Vi afventer som sagt Statsadvokatens svar, og før det svar foreligger, vil vi ikke tage stilling til, hvilke eventuelle yderligere skridt der bør tages i anvendelse.
På Socialdemokratiets vegne kan jeg derimod give et positivt tilsagn om en dialog, om et engageret udvalgsarbejde og om vilje til at handle, når vi bliver sikre på, om, og i givet fald hvilken behandling der er behov for.
Når vi skal forsøge at klargøre et partis og en regerings politik på et område som menneskehandel og oven i købet internationalt organiseret menneskehandel, er det vores opfattelse, at vi er nødt til at bevæge os helt ind i kernen af vores demokratiopfattelse.
Vi skal efter min mening helt ind og have fat i menneskesynet og synet på menneskerettighederne.
Derfor er det godt og positivt, at der er interesse for disse spørgsmål fra næsten alle partier, men som sagt kunne vi måske lige have klappet hesten en kende og ventet på Statsadvokatens svar, og når det foreligger, er det måske også lige passende at drøfte eventuelle forslag til handling med de interesseorganisationer, der ellers tager de seje træk på området.
Med disse ord vil jeg så sige, at Socialdemokratiet ikke på det nuværende grundlag kan støtte forslaget.